Dansk Folkeparti havde et stort valg i 2015. I Nordjylland løb partiet afsted med fire mandater, og på landsplan modtod folkepartiet næsten 20 procent af stemmeren. Det ser noget mere sløjt ud i denne omgang, og hvis meningsmålingerne holder, så mister Dansk Folkeparti to af sine fire mandater i det nordjyske. Bent Bøgsted, Ib Poulsen, Lise Bech og Morten Marinus fik de fire mandater i 2015. Sidstnævnte er naturligvis spændt på aftenens udfald. - Jeg tager ikke sorgerne på forskud. Vi står ikke så godt i målingerne, men jeg håber på, at vi får et bedre resultat, end det ser ud til lige nu, og så håber jeg på, at der også bliver plads til Morten Marinus, fortæller Morten Marinus, mens han går hjemme i sommerhuset i Saltum og slapper af, inden det hele skal gøres op onsdag aften. Dansk Folkeparti kæmper naturligvis om at vinde så mange stemmer som muligt til partiet fra de konkurrerende partier. Men på grund af den store nedgang, så er der også intern kamp i DF. - Det er jo aldrig rart at konkurrere mod nogle af sine egne. Det var da sjovere i 2015, hvor vi skulle blive flere. Men valgstederne er ikke lukkede endnu, og jeg har gjort mit til at få et godt resultat, og så håber jeg at Dansk Folkeparti samlet set også får et godt resultat, og så må vi tage den der fra, fortæller Morten Marinus, der i den seneste periode har været medieordfører for Dansk Folkeparti.

Referat:
Morten Marinus er en af de folketingskandidater fra Dansk Folkeparti, der kan ryge i svinget, hvis meningsmålingerne holder.